Mi a közös
a technológiában, a művészetben és a tudományban?
A kíváncsiság és a csodálat.
Ezek ösztönöznek arra, hogy vizsgálódjunk,
mivel olyan dolgok vesznek körbe minket, melyeket nem látunk.
Én pedig szeretek
filmfelvételeket használni,
hogy elvigyenek egy utazásra téren és időn keresztül,
hogy láthatóvá tegyék a láthatatlant,
mert ezáltal
tágítják a látókörünket,
átalakítják észlelésünket,
megnyitják elménket
és megérintik a szívünket.
Itt van hát néhány jelenet
3D-s IMAX filmemből, melynek címe:
A rejtett világ titkai.
(Zene)
Vannak mozgások, melyek
túl lassúak, hogy a szemünkkel érzékelhessük őket.
Gyorsított felvételekkel megfigyelhetjük ezeket
és kiszélesíthetjük az életről alkotott képünket.
Megfigyelhetjük, amint az élőlények felbukkannak és növekednek,
ahogyan a növények szára az erdő talajától a napfény felé kúszik
a túlélés érdekében.
Nagyobb léptékkel nézve
a gyorsított felvétel megmutatja nekünk bolygónkat mozgás közben.
Megfigyelhetjük nemcsak a természet,
hanem az emberiség folyamatos mozgolódását is.
Mindegyik csík egy-egy utasszállító repülőgépet jelöl,
és ha a légiforgalmi adatokat
felgyorsítva ábrázoljuk,
olyasmit láthatunk, ami folyamatosan ott van felettünk,
mégis láthatatlan számunkra:
az Egyesült Államok légi közlekedésének hatalmas hálózatát.
Megtehetjük ugyanezt tengeri hajókkal.
Átalakíthatjuk, és gyorsítva ábrázolhatjuk
a mozgásban levő világgazdaságot.
Több évtizednyi adat pedig
egész bolygónkat egyetlen,
élő szervezetként mutatja,
melyet az óceánok áramlatai,
és az atmoszférában kavargó felhők tartanak fenn,
villámok pulzálnak rajta,
és amit a sarki fény koronáz meg.
Ez talán a legmeggyőzőbb gyorsított felvétel:
a Föld anatómiája, életre keltve.
Egy másik szélsőséget nézve,
vannak dolgok, melyek túl gyorsan mozognak szemeink számára,
de ma már elég fejlett a technológia,
hogy ebbe a világba is betekinthessünk.
Nagy sebességű kamerákkal
lassított felvételeket is készíthetünk.
Olyan dolgokat vehetünk filmre,
melyek ezerszer gyorsabbak érzékelésünknél.
Így láthatjuk, hogyan működnek a természet leleményes eszközei,
és akár le is másolhatjuk őket.
Mikor egy szitakötő tovarebben mellettünk,
tán nem is gondolnánk,
hogy az egyik legügyesebben repülő állat.
Tud repülni egy helyben, hátrafelé,
sőt, akár fejjel lefelé is.
Jelzőket elhelyezve a rovar szárnyán,
megjeleníthetjük az általa keltett légáramlatokat.
Senki sem tudta eddig,
de ezek a felvételek megmutatják, hogy a szitakötő
mind a négy szárnyát képes
különböző irányba mozgatni egy időben.
Az így kapott tudás segíthet
új fajta repülő robotok megtervezésében,
melyekkel kiterjeszthetjük látásunkat
távoli és fontos helyekre.
Óriások vagyunk, és nem figyelünk
a számunkra láthatatlanul kicsi dolgokra.
Az elektronmikroszkóp elektroncsóvával világít,
és segítségével
a nagyítás mértéke
akár milliószoros is lehet.
Ez itt egy pillangó petéje.
Testünk teljes felszínén élnek nem látható teremtmények,
köztük atkák, melyek egész életükben
szempillánkon tartózkodnak,
vagy bőrünkön mászkálnak éjszakánként.
Kitalálják, mi ez?
Cápabőr.
Egy hernyó szája.
Egy muslica szeme.
Tojáshéj.
Egy bolha.
Egy csiga nyelve.
Úgy hisszük, ismerjük az állatok világának nagy részét,
de még apró fajok milliói
várhatnak felfedezésre.
A pókoknak is nagy titkaik vannak,
például a pókfonál arányosan
erősebb az acélnál,
mégis tökéletesen rugalmas.
A most következő képeken
egészen a nanovilágig merülünk.
A fonál 100-szor vékonyabb,
mint az emberi hajszál.
Rajta baktériumok találhatók,
mellettük pedig egy náluk tízszer kisebb
vírus.
A víruson belül három DNS-szál,
melyek tízszer kisebbek nála.
Végül, legerősebb mikroszkópjaink teljesítményének határán
szénatomokat láthatunk.
Egy elég erős mikroszkóp hegyével
akár mozgatni is tudjuk ezeket az atomokat,
és így fantasztikus nanoeszközöket alkothatunk.
Lehet, hogy egyszer egy ilyen eszköz
kering majd testünkben, betegségek után kutatva,
útja során a beszűkült artériákat tisztogatva.
Apró vegyi gépek a jövőben akár képesek lehetnek
a DNS kijavítására.
Rendkívüli fejlődés küszöbén állunk, köszönhetően
az élet rejtélyeinek felderítésére
irányuló csillapíthatatlan vágyunknak.
A végtelenül hulló kozmikus por alatt
a levegő tele van pollenekkel,
mikrogyémántokkal, más bolygókról származó drágakövekkel
és szupernóva-robbanásokkal.
Az emberek élik életüket,
miközben láthatatlan dolgok veszik őket körbe.
Annak tudata, hogy milyen sok dolgot
láthatunk magunk körül,
örökre megváltoztatja a világról alkotott képünket,
és láthatatlan világokat vizsgálva felismerhetjük,
hogy egy élő univerzumban létezünk,
és ez az új látásmód táplálja csodálatunkat,
és ösztönöz minket arra, hogy felfedezőkké váljunk,
akár a saját udvarunkon.
Ki tudja, mi vár még felfedezésre,
és milyen új csodák változtatják meg életünket,
ha észrevesszük őket.
(Taps)
Köszönöm. (Taps)